b"\n_START_ARTICLE_\nMedalja Modre divizije\n_START_PARAGRAPH_\nMedalja Modre divizije (nem\xc5\xa1ko Tapferkeits- und Erinnerungsmedaille der Spanischen\xc2\xa0\xc2\xbbBlauen Division\xc2\xab) je bila spominska voja\xc5\xa1ka medalja, ki so jo dobili \xc5\xa1panski prostovoljci v Wehrmachtu, ki so se borili na strani protikomunisti\xc4\x8dnih sil._NEWLINE_Medaljo so ustanovili 3. januarja 1944, podeljena pa je bila pripadnikom 250. pehotne divizije, ki se je na vzhodni fronti borila med junijem 1941 in oktobrom 1943. Enota, sestavljena prete\xc5\xbeno iz \xc5\xa1panskih prostovoljcev, med katerimi je bilo veliko veteranov in \xc5\xa1panske dr\xc5\xbeavljanske vojne. S temi prostovoljci se je general Franco na neki na\xc4\x8din zahvalil Hitlerju za pomo\xc4\x8d Legije Kondor, s katero je Hitler pomagal \xc5\xa1panskim nacionalistom v dr\xc5\xbeavljanski vojni in kljub temu zadr\xc5\xbeal \xc5\xa0panijo v nevtralnosti._NEWLINE_Divizija si je nadela poluradno ime\xc2\xa0\xc2\xbbModra divizija\xc2\xab\xc2\xa0po modrih srajcah, ki so jih nosili Francovi Falangisti, po tem imenu pa je dobila ime tudi medalja.\n_START_SECTION_\nIzgled in material\n_START_PARAGRAPH_\nMedaljo je v najve\xc4\x8djem obsegu izdelovalo podjetje Deschler & Sohn iz M\xc3\xbcnchna, nekaj pa so jih izdelali v \xc5\xa0paniji, vendar so slednje slab\xc5\xa1e kakovosti. Medalja je bila izdelana iz pozla\xc4\x8denega cinka, barvo zanje pa je izdelovalo podjetje Herbig-Haarhaus iz K\xc3\xb6ln-Bickendorfa. Barva se ja ob no\xc5\xa1enju pogosto obrabila, tako da so pogosti primerki v naravni barvi cinka._NEWLINE_Na prednji strani okrogle medalje, ki je merila 32\xc2\xa0mm v premeru in je imela rahlo dvignjen 1\xc2\xa0mm rob, je bila na vrhu nem\xc5\xa1ka \xc4\x8delada pod njo pa horizontalno postavljen me\xc4\x8d, na katerem sta bila drug ob drugem \xc5\xa1\xc4\x8dita z znakom Wehrmachta in znakom Francovih fa\xc5\xa1istov. Pod njima je bila na sredini na lovorovo listje polo\xc5\xbeena svastika. Na zadnji strani je bil napis DIVISION ESPA\xc3\x91OLA DE VOLONTARIOS EN RUSIA, pod njim pa na lovorjevo listje polo\xc5\xbeen \xc5\xbeelezni kri\xc5\xbeec druge stopnje s trakcem v obliki \xc4\x8drke 'V'. Medalja je visela na 3\xc2\xa0cm \xc5\xa1irokem trakcu, ki je imel po sredini 3\xc2\xa0mm debelo zlato \xc4\x8drto na 18\xc2\xa0mm \xc5\xa1iroki rde\xc4\x8di podlagi proti robu pa sta si sledili po obeh straneh \xc5\xa1e 2mm \xc5\xa1iroka bela in 4\xc2\xa0mm \xc5\xa1iroka \xc4\x8drna \xc4\x8drta. Trakec je bil na medaljo pritrjen z obro\xc4\x8dkom, na katerem je bila pri, v Nem\xc4\x8diji izdelanih primerkih vtisnjena \xc5\xa1tevilka 1, znak izdelovalca Deschler & Sohn._NEWLINE_Medaljo so obi\xc4\x8dajno podelili v kuverti be\xc5\xbe barve, na njej pa je bilo v gotici v petih vrsticah napisano ERINNERUNGSMEDAILLE F\xc3\x9cR DIE SPANISHEN FREIWILLINGEN IM KAMPF GEGEN DEM BOLSCHEWISMUS. Redkeje so jo podelili tudi v rjavi \xc5\xa1katlici, zavito v bel papir. V obeh primerih je bil trakec lo\xc4\x8den od medalje."